የኦሮሚያና የቤኒሻንጉል ጉሙዝ ክልል ከፍተኛ አመራሮች በጋራ ጉዳዮች ዙሪያ ምክክር አደረጉ
በምክትል ፕሬዝዳንት አቶ ሽመልስ አብዲሳ የተመራ የኦሮሚያ ክልላዊ መንግስት የልዑካን ቡድን ከቤኒሻንጉል ጉሙዝ ክልል አመራሮች ጋር በአሶሳ ከተማ ምክክር አድርገዋል፡፡በኦሮሚያና በቤኒሻንጉል ጉሙዝ ክልል የጋራ የልማት እና የወንድማማችነት ግንኙነትን ለማጠናከር የተጀመሩ ስራዎችን አጠናክረው እንደሚቀጥሉ በምክክሩ ወቅት የሁለቱ ክልል ርዕሰ መስተዳድሮች አረጋግጠዋል፡፡የኦሮሚያ ክልል ምክትል ፕሬዝዳንት አቶ ሽመልስ አብዲሳ እንዳሉት በምእራብ ኢትዮጵያ   የነበረውን የፀጥታ ችግር በመፍታት ረገድ የቤኒሻንጉል ጉሙዝ ክልል ያበረከተው አስተዋፅኦ ለሁለቱ ክልል ህዝቦች ዳግም መተሳሰር የበኩሉን አስተዋፅኦ አበርክቷል፡፡ምክትል ፕሬዝዳንቱ አክለውም በቀድሞ ርእሰ መስተዳድር አቶ ለማ መገርሳ በሁለቱም ክልል ተጀምረው የነበሩ የልማትና የሰላም ስራዎችን አጠናክረው እንደሚቀጥሉ ነው ያስታወቁት፡፡በውይይት መድረኩ የቤኒሻንጉል ጉሙዝ ክልል  ርእሰ መስተዳድር አቶ አሻድሊ ሀሰን በበኩላቸው የኦሮሚያን እና የቤኒሻንጉል ጉሙዝ ክልል ህዝቦችን የቀደመ ግንኙነታቸውን ለማጠናከር የተጀመሩ የሰላምና የልማት ስራዎች ተጠናክረው እንዲቀጥሉ ይሰራል ብለዋል፡፡የኦሮሞ ዲሞክራሲያዊ ፓርቲ ማእከላዊ ኮሜቴ ጽ/ቤት ኃላፊ አቶ አዲሱ አረጋ የሁለቱ ክልል ህዝቦች ለዘመናት የቆየ ትስስራቸው እንዳይሸረሸር አመራሩ በትኩረት ሊሰራ ይገባል ነው ያሉት፡፡በሁለቱ ክልል የጋራ የሰላምና የልማት ማስተባበሪያ ጽ/ቤት የተከናወኑ ጅምር ስራዎች በቤኒሻንጉል ጉሙዝ ክልል የፀጥታና ሰላም ግንባታ ቢሮ ኃላፊ በአቶ አበራ ባይታ ቀርቦ ውይይት ተደርጎበታል፡፡(ምንጭ፡- የቤኒሻንጉል ጉሙዝ ክልል መገናኛ ብዙሀን ድርጅት)